**PRACOVNÝ LIST**

**ROZDIELY MEDZI REGIÓNMI SLOVENSKA**

**Prečítaj si text:**

Jednotlivé oblasti Slovenska sa vyznačujú rôznymi osobitosťami. Každý kraj je niečím jedinečný a zaujímavý.

**Bratislavský kraj** má najnižšiu nezamestnanosť na Slovensku a rast jeho ekonomiky je najrýchlejší. Kraj už doteraz získal veľké investície a nové technológie, napr. závod Volkswagen. Má najlepšiu dopravnú polohu vzhľadom na Európu, vzhľadom na územie Slovenska je jeho poloha okrajová. Nevýhodou Bratislavského kraja je, že má najviac zaťažované životné prostredie.

**Trnavský kraj** má najväčšie zásoby podzemných vôd a dobré možnosti letnej rekreácie (termálne kúpaliská). Kraj získal dobré podnety na rozvoj postavením závodov PSA Peugeot Citroen, Samsung. Má kvalitnú poľnohospodársku výrobu, najmä na Podunajskej nížine. Región ohrozuje znečistenie podzemných vôd (ropovod, priemysel, chemizácia poľnohospodárstva).

**Nitriansky kraj** má teplé podnebie a úrodné pôdy, ktoré umožňujú intenzívne poľnohospodárstvo. Aj v tomto kraji je dostatok termálnych a minerálnych prameňov. Územie je husto zaľudnené. Krajské mesto Nitra patrí k perspektívnym a rýchlo sa rozvíjajúcim centrám Slovenska. Veková štruktúra obyvateľstva je však najmenej priaznivá na Slovensku.

**Žilinský kraj** má zaujímavé rekreačné možnosti (Malá Fatra, Veľká Fatra, Nízke Tatry, Západné Tatry, Liptovská Mara, Oravská priehrada). Závod Kia priniesol do regiónu nové pracovné príležitosti a rozvoj. V horšie dostupných častiach kraja je málo pracovných príležitostí. Znečistenie Váhu a životného prostredia kotlín je vysoké.

**Banskobystrický kraj** má centrálnu polohu v štáte. Dve najvýznamnejšie mestá Banská Bystrica a Zvolen sú blízko seba. V regióne sú zaujímavé miesta na rekreáciu v pohoriach aj v historických mestách (Banská Štiavnica, Kremnica). Väčšina kraja má nedostatok kvalitných cestných prepojení, ale aj slabšiu kanalizačnú a vodovodnú sieť. Je tu vysoká nezamestnanosť.

**Košický kraj** má silné hutnícke tradície. Košice sú druhou najväčšou metropolou Slovenska, silným hospodárskym centrom východu. Výhodná je poloha regiónu vzhľadom na väzby na Ukrajinu a Maďarsko. Na území kraja je najviac jaskýň. V kraji je nedostatok vody, ale krajinu ohrozujú pre vejárovitú riečnu sieť prívalové povodne. Nezamestnanosť je celkovo vysoká.

**Prešovský kraj** má veľmi atraktívne prírodné prostredie (Tatry, Nízke Tatry, Slovenský raj, Pieniny a i.). Bardejov, spišské pamiatky a drevené kostolíky sú súčasťou svetového kultúrneho dedičstva (UNESCO). Má množstvo minerálnych a termálnych vôd. Chýbajú investície do podnikov na vidieku. V regióne žije najviac mladého obyvateľstva. Sú tu najnižšie platy na Slovensku.

**Odpovedz na otázky:**

1. Ktorý kraj má najnižšiu nezamestnanosť?
2. Ktorý kraj má na svojom území najviac jaskýň?
3. V ktorom kraji sa nachádza závod Volkswagen?
4. V ktorých krajoch je vysoká nezamestnanosť?
5. V ktorom kraji sa nachádzajú mestá Banská Štiavnica a Kremnica?
6. Čo je typické pre Nitriansky kraj?
7. V ktorom kraji sú najnižšie platy?